
Text rozhodnutia
Súd: Krajský súd Košice Spisová značka: 7CoE/85/2011 Identifikačné číslo súdneho spisu: 7607202450 Dátum vydania rozhodnutia: 27. 09. 2012 Meno a priezvisko sudcu, VSÚ: JUDr. Agnesa Hricová ECLI: ECLI:SK:KSKE:2012:7607202450.1
Uznesenie Krajský súd v Košiciach v exekučnej veci oprávneného G. D. D..O..M.., C. XX, J., IČO: 35 792 752, právne zastúpený JUDr. Andreou Cvikovou, advokátkou, Advokátska kancelária so sídlom Bratislave, Kubániho 16, proti povinnej I. I., nar. XX.XX.XXXX, bytom D. L. E., o vymoženie 1.450,40 Eur s prísl., o odvolaní oprávneného proti uzneseniu Okresného súdu Spišská Nová Ves č.k. 13Er/102/2007-16 zo dňa 09.02.2011, takto
r o z h o d o l :
V r a c i a vec súdu prvého stupňa ako predčasne predloženú.
o d ô v o d n e n i e :
Napadnutým uznesením súd prvého stupňa čiastočne zastavil exekúciu v časti vymoženia istiny vo výške 509,72 Eur, úroku z omeškania vo výške 6 % ročne zo sumy 1.450,40 Eur od 19.07.2005 do zaplatenia, zmenkovej odmeny vo výške 4,91 Eur.
V zákonom stanovenej lehote podal proti uzneseniu odvolanie oprávnený.
Preskúmaním spisu odvolací súd zistil, že v danom prípade nie sú splnené podmienky na odvolacie konanie, pretože napadnuté uznesenie nebolo povinnej účinne doručené. Z oznámenie Mestského úradu Spišská Nová Ves zo dňa 28.07.2011 vyplýva, že povinnej bol dňa 20.06.2011 zrušený trvalý pobyt na ulici P. XX/XX v D. L. E. v zmysle zákona č. 253/1998 Z.z. o hlásení pobytu občanov Slovenskej republiky a registri obyvateľov Slovenskej republiky (ďalej len zákon č. 253/1998 Z.z.) a jej trvalým pobytom je mesto D. L. E..
Podľa ust. § 251 ods. 4 zákona č. 99/1963 Zb. Občianskeho súdneho poriadku v znení neskorších predpisov (ďalej len O.s.p.), na výkon rozhodnutia a exekučné konanie podľa osobitného predpisu sa použijú ustanovenia predchádzajúcich častí, ak tento osobitný predpis neustanovuje inak. Rozhoduje sa však vždy uznesením.
Podľa ust. § 47 ods. 2 O.s.p., ak nebol adresát písomnosti, ktorá sa má doručiť do vlastných rúk, zastihnutý, hoci sa v mieste doručenia zdržuje, doručovateľ ho vhodným spôsobom upovedomí, že mu zásielku príde doručiť znovu v deň a hodinu uvedenú v oznámení. Ak zostane i nový pokus o doručenie bezvýsledným, uloží doručovateľ písomnosť na pošte alebo na orgáne obce a adresáta o tom vhodným spôsobom upovedomí. Ak si adresát zásielku počas jej uloženia nevyzdvihne, považuje sa deň, keď bola zásielka vrátená súdu, za deň doručenia, i keď sa adresát o tom nedozvedel.
Zákon č. 253/1998 Z.z. určuje mechanizmus a podmienky prihlasovania a odhlasovania občanov na trvalý a prechodný pobyt. Ust. § 5 zákona upravuje, kedy na účely doručovania písomností od orgánov
verejnej správy a iných štátnych orgánov a na účely zápisu do zoznamu voličov je adresa sídla obecného úradu príslušnej obce adresou občana. Je to v prípade, ak občan, ktorému bol trvalý pobyt zrušený podľa ust. § 7 ods. 1 písm. d) až g) a ktorý sa nemôže prihlásiť na trvalý pobyt podľa ust. § 3 alebo 4, sa môže prihlásiť na trvalý pobyt v ohlasovni (obce - ust. § 2) v mieste, kde sa zdržiava. Miestom trvalého pobytu občana je obec pobytu. Obec je povinná spôsobom v mieste obvyklým, najmä oznámením na úradnej tabuli, upozorniť prihláseného občana, že mu bola alebo že mu má byť doručená písomnosť.
Podľa ust. § 7 ods. 2 zákona č. 253/1998 Z.z., ak dôjde k zrušeniu trvalého pobytu podľa odseku 1 písm. d) až g) je miestom trvalého pobytu občana obec, na ktorej území bol občanovi trvalý pobyt zrušený. Túto skutočnosť je ohlasovňa povinná oznámiť občanovi vyvesením oznámenia na úradnej tabuli v obci pobytu po dobu 15 dní. V oznámení ohlasovňa uvedie aj meno, priezvisko a dátum narodenia občana.
Z citovaného ustanovenia vyplýva, že v prípade keď dôjde k zrušeniu trvalého pobytu (pri splnení zákonom predvídaných skutočností - ust. § 7 ods. 1) stáva sa miestom pobytu občana obec, na území ktorej bol občanovi pobyt zrušený. Ohlasovňa má povinnosť takémuto občanovi len oznámiť (formou vyvesenia na úradnej tabuli obce), že trvalý pobyt mu bol zrušený.
V tejto súvislosti odvolací súd poukazuje na uznesenie Najvyššieho súdu Slovenskej republiky sp.zn. 4 M Cdo 20/2011 zo dňa 29.11.2011, v ktorom Najvyšší súd konštatoval, že „bez ohľadu na to, či ide o miesto pobytu podľa ust. § 5 alebo ust. § 7 zákona č. 253/1998 Z.z. nemožno vyvesenie oznamu na úradnej tabuli obce považovať za doručenie písomností (a to ani v prípade pobytu podľa ust. § 5), keďže týmto spôsobom sa občanovi len oznamuje, že mu bola alebo má byť doručená písomnosť a nie, že márnym uplynutím lehoty vyvesenia (čo zo zákona ani nevyplýva), dôjde k jej doručeniu. Aj v prípade takéhoto občana (pri doručovaní písomností podľa ust. § 47 O.s.p.), platí, že sa adresát písomností, ktorá sa má doručiť do vlastných rúk, musí v čase doručovania v mieste doručenia zdržiavať.“
V danom prípade súd prvého stupňa neskúmal, či sa v čase doručenia písomnosti povinná zdržiavala v mieste svojho trvalého bydliska (v meste Spišská L. E.), ale zásielku považoval za doručenú zvesením oznámenia o uložení zásielky z úradnej tabule mesta.
V danom prípade teda nemožno uplatniť fikciu doručenia v zmysle ust. § 47 ods. 2 O.s.p., preto odvolací súd vrátil vec súdu prvého stupňa ako predčasne predloženú. Povinnosťou súdu prvého stupňa bude zisťovať (prostredníctvom polície, sociálnej a zdravotnej poisťovne, rodinných príslušníkov a pod.) adresu bydliska povinnej a až potom ustáliť, či sa povinná zdržuje v obci, ktorá je adresou jej trvalého pobytu. Ak sa zásielku povinnej nepodarí účinne doručiť, súd prvého stupňa posúdi vhodnosť ustanovenia opatrovníka povinnej v zmysle ust. § 29 ods. 2 O.s.p.. Po uplynutí lehoty na podanie odvolania povinnej predloží súd prvého stupňa spis odvolaciemu súdu na rozhodnutie o odvolaní oprávneného.
Poučenie:
Proti tomuto uzneseniu nie je prípustné odvolanie.

